Adam Barnard sterf | Maroela Media
Die sanger Adam Barnard, voormalige lid van die gewilde mansgroep Romanz, is oorlede.
Almitra Barnard, Adam se vrou, het bevestig hy is Vrydag in die vroeë oggendure oorlede.
"Adam is vanoggend vroeg na sy hemelse huis waar hy uiteindelik pynvry kan wees en weer [kan] sing en hardloop.
"Dankie vir elkeen wat ons in gebed gedra het en nog voortgaan daarmee. Die wêreld se gebede omring ons en dis wat ons nou nodig het."
Barnard het verlede week in 'n koma verval nadat sy toestand versleg het. Hy het vir 'n geruime tyd dialise en ander mediese behandelings ontvang om hom aan die lewe te hou nadat hy nierskade opgedoen het.
Barnard het vir langer as ses jaar op 'n nieroorplanting gewag en hoewel talle skenkers getoets is en deur voorbereidingstoetse gegaan het, het nie een van dié beplande skenkings werklikheid geword nie.
Almitra het vroeër gesê haar man het sedert Augustus 2021 'n reeks traumatiese struikelblokke ervaar en oorkom.
"Hierdie keer was anders. Sy liggaam is moeg. Sy siel en gees is moeg. Toe hy hoor dat hy weer opgeneem sou word vir infeksie, was dit soos 'n rots wat hy moes dra. Dit was aanvanklik nie so ernstig nie en sou vinnig wees.
"Tot verlede Saterdag toe hy weer aan die ventilator gekoppel is. Hy het enkele oomblikke voor dit nog gepraat. Daarna het hy nog nie weer sy bewussyn herwin en min tot geen reaksie getoon nie."
Omstandighede ondersoek van veldwagter se dood in wildtuin
Dis beter so … hys verlos van sy lyding en pyn.
Baie sterkte aan die familie en al sy vriende.
Baie sterkte aan die familie, dit is baie hartseer, julle is in ons gebede
Baie jammer .
My opregte meegevoel aan al sy geliefdes. Die Romanz sanggroep is een van my gunstelinge en Adam het besonder mooi gesing. Dit is 'n groot verlies vir die Afrikaanse musiekwêreld. Hy gaan gemis word.